Najmaden Aziz Smayel

  ·

نووسەر و لێکۆڵەری بواری جینۆساید، شارەزای ڕێزمانی شێوەزاری(هەورامانی) و دکتۆری ڤێترنەری(طب البیطري)دکتۆر ناجح گوڵپی بەسەر دەکەینەوە.

ناوی تەواوی(ناجح محەمەد ئەحمەد)ە، لە ناوەندی ئەدەبیی و ڕۆشنبیری بە دکتۆر ناجح گوڵپی ناسراوە، لە ساڵی ١٩٦٣ لە گوندی(گوڵپ)ی سەر بە ناحیەی(بیارە)ی پارێزگای هەڵەبجە لە ناوچەی هەورامان لە خێزانێکی کوردپەروەر لە دایکبووە، خوێندنی سەرەتایی هەر لە گوندی گوڵپی تەواوکردووە، خوێندنی ناوەندیی و ئامادەیی لە شاری هەڵەبجە بە سەرکەوتوویی تەواوکردووە، لە ساڵی خوێندنی ١٩٨٥- ١٩٨٦ بڕوانامەی بەکالۆریۆسی لە کۆلێژی پزیشکی(ڤێترنەری-طب البیطري)لە زانکۆی بەغدا بەدەستهێناوە و وەکو پزیشکی ڤێترنەری دامەزراوە، لە ساڵی ١٩٨٧ بووەتە پێشمەرگەی شۆڕشی نوێی گەلەکەمان لە ناوچەی قەرەداخ و لە خەستەخانەی مەڵبەندی یەکێتیی نیشتمانی کوردستان درێژەی بە خزمەتکردنداوە و بەر شالاوەکانی ئەنفالی ساڵی ١٩٨٨ کەوتووە، پاش ڕاپەڕینی ساڵی ١٩٩١ گەڕاوەتەوە سەر کارەکەی خۆی وەکو پزیشکی ڤێترنەری بەردەوام بووە لە ژیانی ئاسایی خۆی، ئەو زۆر حەزی لە خوێندنی زمانی ئینگلیزی بووە، بۆیە بەردەوام بووە لە خوێندن و ساڵی خوێندنی ٢٠٢٢- ٢٠٢٣ بڕوانامەی بەکالۆریۆسی لە زمان و ئەدەبی ئینگلیزی لە کۆلێژی پەروەردەی بنەڕەتی زانکۆی هەڵەبجە وەرگرتووە، وەکو دکتۆری بەیتەریش هەر بەردەوامە لە خزمەتکردن لە شاری هەڵەبجە.

نووسەر و لێکۆڵەر دکتۆر ناجح گوڵپی، لە ساڵی ٢٠١٢ سایتێکی ئەلیکترۆنی بۆ خۆی داوە و چەندین وتاری دەربارەی جینۆسایدی کوردی و نەخۆشییەکانی ئاژەل و نەخۆشییە هاوبەشەکانی مرۆڤ و ئاژەلی تێدا بڵاوکردۆتەوە، لە ساڵی ٢٠١٦ەوە، ڕووی لە نووسینی هەورامی کردووە، بەشی زۆری نووسین و بەرهەمەکانی لە بواری ڕێزمانی شێوەزاری هەورامییە، تا ئێستا کۆمەڵێك بەرهەمی پوخت و سوودبەخشی نووسیوە و بڵاویکردوونەتەوە کە ئەمانەن:

- کتێبی (پانۆرامای بەکار هێنانی چەکی کیمیای لە کوردستان) ٢٠١٦.

- کۆکردنەوە پێداچونەوە و چاپکردنی کتێبی کۆنفرانسی هەورمان شناسی،٢٠١٧.

- ڕێزمانی هەورامی بەرگی یەکەم ٢٠١٨.

- ڕێزمانی هەورامی بەرگی دووەم ٢٠١٩.

- ڕێزمانی هەورامی بەرگی سێیەم ٢٠٢١.

- مانا ئەشناسای و مەبەستئەشناسای، سیمانتیک و پراگماتیک ٢٠٢٢.

- واتسازی (وشەناسی) مورفۆلۆجی ٢٠٢٣.

دوو بەرهەمی دیکەشی ئامادەن بۆ چاپکردن کە ئەمانەن:

- دێی گوڵپ، کە باسێکی مێژویی و کۆمەڵایەتیە.

- زمانەکانی جیهان، کە باسێکی مێژوی بونی زمانەکانە لەجیهاندا.

نووسەر دکتۆر ناجح گوڵپی چەندین چالاکی دیکەی هەبووە و هەیە لەوانە:

- بەشداری بوونی لە ڕێکخراوی چاودێری کوردۆساید، چونکە کەس و کارەکانی کە(دایکی و برایەکی بە ژن و منداڵەکانی) لە کیمیابارانی هەڵەبجە ساڵی ١٩٨٨شەهید بووینە، بە بەردەوامیش وتار و لیکۆڵینەوەی لە سەر ئەنفال و کیمیابارانی هەڵەبجە نووسیوە و دەنووسێت.

- چەندین جار لە لایەن دەزگا ئەدەبی و ڕۆشنبیرییەکان خەڵات و ڕیزلێنانی بۆ کراوە.

بۆ نووسەر دکتۆر ناجح گوڵپی هەر سەرکەوتوو و بەردەوام بیت بۆ خزمەتی زمان و ئەدەبی کەلتوور و کەلەپووری ناوچەی هەورامان و کوردیمان.

وێنەکان:

نووسەر و لێکۆڵەر دکتۆر ناجح گوڵپی، ٢ - نووسەر دکتۆر ناجح گوڵپی بە جلی کوردی هەورامانی، ٣ - لە لای ڕاستەوە: نووسەر دکتۆر ناجح گوڵپی، بەڕێز هیوا ناسح سەرۆکی ڕێکخراوی چاودێری کوردۆساید لە بەردەم مۆنۆمێنتی هەڵەبجە، ٤ - لە لای ڕاستەوە: نووسەر دکتۆر ناجح گوڵپی، نووسەر و ڕۆماننووس مامۆستا ئیبراهیم مەیکە عەلی، ٥ - لە لای ڕاستەوە: دکتۆر شوان نوری، نووسەر دکتۆر ناجح گوڵپی، دکتۆر هیدایەت ئەحمەد، ٦ - نووسەر دکتۆر ناجح گوڵپی لە کاتی ڕێزلێنانی، ٧ - لە لای ڕاستەوە: نووسەر دکتۆر ناجح گوڵپی، بەڕێز جەمال سەعید کەسایەتی هەورامان، ٨ - نووسەر دکتۆر ناجح گوڵپی، ٩ - و ١٠ - و ١١ - بەرهەمەکانی نووسەر دکتۆر ناجح گوڵپی.

سەرچاوەکان:

١- کورتەیەك لە ژیاننامەی نووسەر دکتۆر ناجح گوڵپی کە لە سەر داخوازی من بۆی ناردووم، سوپاسی دەکەم.

٢ - ئامادەکردن و نووسینی خۆم.